Trustees oorweeg aansoek oor Marli se kurator | Netwerk24
Trustees oorweeg aansoek oor Marli se kurator
Deur Jana Breytenbach 27 Augustus 2018 13:32
Die trustees van die Van Breda-trusts het tot Vrydag om 'n kuratorsverslag oor Marli van Breda te oorweeg voor die aansoek om die tydperk van haar kuratorskap te verleng.
Adv. Louise Buikman SC is as Marli se kurator aangestel nadat sy ernstig beseer is toe haar broer Henri probeer het om haar met 'n byl te vermoor nadat hy hul ouers en oudste broer in Januarie 2015 vermoor het.
Van Breda is in Junie tot drie keer lewenslange tronkstraf gevonnis weens dié moorde en tot 15 jaar tronkstraf vir poging tot moord op Marli.
Hy is op 20 Augustus verlof tot appèl geweier, maar nader die appèlhof nou regstreeks.
Die Van Breda-gesin op 'n vakansie.
Buikman het onlangs haar verslag oor die kuratorskap voltooi en by regter Robert Henney ingedien.
Daar is Maandag beslis die trustees moet insae in die verslag kry voordat die aansoek Vrydag aangehoor word.
Volgens Buikman is die trustees deel van die aansoek en moet die kans gegun word om die verslag te lees.
Die verslag is vertroulik en sal nie bekend gemaak word nie. Tot en met die aanhoor van die saak, sal regter James Yekiso se bevel geld.
Dit behels onder meer dat Buikman die enigste mens is wat met die media oor Marli mag praat, dat die media versigtig moet wees oor hoe hulle oor Marli berig, dat daar nie oor haar geskryf mag word en sy nie afgeneem mag word sonder Buikman se toestemming nie.
As die media oor Marli of die saak berig, moet dit versigtig hanteer word – net dít wat van openbare belang is, mag genoem word.
Marli het ernstige breinbeserings in die aanval opgedoen en ly aan 'n vorm van geheueverlies.
Buikman se kuratorskap is in Oktober 2016 verleng, al het Marli 18 geword. Sy is toestemming verleen om in die belang van Marli op te tree en haar te help met enige regskwessies en om ander "groot besluite" te neem.